D'atra parte, en Alemanya habió una crisi economica d'una magnitud no existente antis, con una gran hiperinflación. O motivo estió que en 1923 no bi heban recursos economicos ta pagar as indemnizacions fixatas en o Tractato de Versailles, con a quala cosa o Gubierno alemán deixó d'abonar-las. O Gubierno francés de Raymond Poincaré y o Gubierno belga ocuporon a rechión d'o Ruhr, a rechión mas industrializata d'o país, que yera desmelitarizata, ta cobrar-se'n as indemnizacions, y os meners declaroron una vada cheneral a petición d'o Gubierno alemán, que pagaba os suyos salarios. A impresión masiva de billetz de banco cheneró un proceso d'hiperinflación. O marco alemán pasó d'un cambeyo de 4,2 marcos por dólar estatounitense a 1.000.000 de marcos por dólar en agosto de 1923 y a 4.200.000.000.000 de marcos por dólar o 20 de noviembre: os precios cambeyaban d'hora en hora y os treballadors cobraban cada dos días ta preservar o suyo poder adquisitivo. As empresas alemanas favoreixeban a inflación, que reduceba as suyas propias deudas. S'aprobó o plan Dewes, ta escalonar o pago d'as indemnizacions, y en agosto de 1924 as tropas francesas y belgas albandonaron o Ruhr.